Echipa engleză FC Liverpool a dispus duminică, pe teren propriu, scor 4-2, de gruparea londoneză Tottenham, la care românul Radu Drăgușin a fost din nou rezervă neutilizată, în etapa a 36-a din Premier League.
Situația lui Radu Drăgușin, care n-a evoluat deloc în ultimele 6 meciuri ale lui Spurs, în ciuda problemelor defensive ale echipei lui Postecoglou, a provocat un val de reacții în presa britanică.
"Viitorul lui Drăgușin e incert din cauza unei probleme tactice. Aventura sa la Tottenham s-a izbit de un zid care l-ar putea face pe român să se gândească la o plecare prematură. De când s-a transferat, perioada petrecută în nordul Angliei a fost oricum, dar numai plăcută nu.
În ciuda potențialului său, Drăgușin s-a trezit pus să joace un rol secundar, cu doar două meciuri ca titular până acum. Această lipsă de minute continuă în ciuda faptului că Tottenham are probleme în apărare.
Rigiditatea tactică a lui Postecoglou poate fi privită ca un factor important pentru situația lui Drăgușin. Antrenorul lui Tottenham nu vrea să renunțe la sistemul cu patru fundași, care e total opus celui cu trei, în care Drăgușin juca constant la Genoa.
Această problemă tactică, dar și faptul că Postecoglou nu vrea să lucreze mai mult fazele fixe, în ciuda problemelor evidente ale lui Tottenham, sunt două motive pentru apariția acestei drame.
Se pune o întrebare importantă pentru șefii lui Tottenham: vor schimba strategia pentru a se mula pe calitățile lui Drăgușin sau vor risca să piardă un jucător cu potențial? Cum EURO se apropie, această decizie ar putea să definească nu doar traseul carierei lui Drăgușin, ci și strategia clubului în ceea ce privește apărarea", au scris cei de la One Football, conform DigiSport.ro.